**PREDMET: OBRAZLOŽENJE ODLUKE O SOCIJALNOJ SKRBI OPĆINE PODSTRANA**

Nova Odluka o socijalnoj skrbi suštinski se ne razlikuje previše od važeće Odluke. Ima nekoliko značajnijih izmjena, a većina je pak korektivne prirode što znači da je jasnije oblikovan tekst.

S obzirom da smo imali već tri izmjene i dopune važeće Odluke o socijalnoj skrbi, a sada imamo još nekoliko značajnijih izmjena i neke manje korekcije, implementirali smo sve navedeno u novu Odluku kako bismo se svi lakše snalazili.

U novoj Odluci o socijalnoj skrbi **značajnije izmjene su**:

* Dosadašnji članak **45** je razrađen na način da su definirane visine nagrada za osvojena mjesta na natjecanjima te je povećan maksimalni iznos sufinanciranja stručnog usavršavanja s 4.000,00 na 5.000,00 kn.

Navedeni članak u novoj Odluci glasi kako sljedi:

 **Članak 45.**

 Za znanstveno usavršavanje i znanstveno istraživanje te za sudjelovanje nadarenih i uspješnih učenika i sportaša na županijskim, državnim i međunarodnim natjecanjima, uz uvjet plasiranja na neko od prva tri mjesta, može se odobriti jednokratna financijska potpora, odnosno nagrada u iznosima kako sljedi:

* za osvojeno prvo mjesto na županijskom natjecanju – 2.000,00 kn
* za osvojeno drugo mjesto na županijskom natjecanju – 1.500,00 kn
* za osvojeno treće mjesto na županijskom natjecanju – 1.000,00 kn
* za osvojeno prvo mjesto na državnom ili međunarodnom natjecanju – 5.000,00 kn
* za osvojeno drugo mjesto na državnom ili međunarodnom natjecanju – 4.000,00 kn
* za osvojeno treće mjesto na državnom ili međunarodnom natjecanju – 3.000,00 kn
* za znanstveno usavršavanje i znanstveno istraživanje – max 5.000,00 kn

Navedeno pravo se može ostvariti na temelju zahtjeva podnesenog najkasnije šest mjeseci od nastanka troška usavršavanja ili objave rezultata natjecanja uz prilaganje odgovarajućih dokaza. Odgovarajućim dokazima smatraju se dokazi o prebivalištu sukladno članku 2. ove odluke te dokazi o rezultatima natjecanja, odnosno dokazi o nastalim troškovima znanastvenog usavršavanja ili istraživanja.

* Omogućeno je posebno pravo na jednokratnu pomoć koju može ostvariti hrvatski branitelj u slučaju smrti užeg člana obitelji. Navedeno je definirano člankom 64. kako sljedi:

**Članak 64.**

Iznimno, neovisno o ispunjenju uvjeta navedenih u članku 59. ove Odluke, pravo na jednokratnu novčanu pomoć može ostvariti i korisnik iz Podstrane koji je hrvatski branitelj, ali samo u slučaju smrti člana uže obitelji. Članom uže obitelji, u ovom slučaju, smatraju se supružnici i djeca. Ovo pravo se može ostvariti neovisno o pravima hrvatskih branitelja prema Zakonu o hrvatskim braniteljima iz Domovinskog rata i članovima njihovih obitelji (NN [121/17](https://www.zakon.hr/cms.htm?id=40895), [98/19](https://www.zakon.hr/cms.htm?id=40893), [84/21](https://www.zakon.hr/cms.htm?id=49507)) i Zakonu o izmjenama i dopunama Zakona o hrvatskim braniteljima iz Domovinskog rata i članovima njihovih obitelji (NN 84/21). Visina jednokratne pomoći u navedenom slučaju može iznositi maksimalno 10.000,00 kuna. Navedeno pravo moguće je ostvariti na temelju podnesenog zahtjeva s pripadajućim dokazima, a najkasnije u roku 6 mjeseci od nastanka smrtnog slučaja.

* U članku 57. definirano je da Općina Podstrana može osigurati prijevoz djeci s poteškoćama u specijalne školske ustanove s obzirom da se ova usluga ranije realizirala preko Udruge Agape iz Omiša koja bi se financirala preko Natječaja za financiranje udruga, a to više nije slučaj.

**Članak 57.**

Općina Podstrana, sukladno mogućnostima, može osigurati redovni prijevoz u specijalne školske ustanove u Gradu Splitu, djeci sa poteškoćama koja iste pohađaju. Prijevoz se vrši specijalnim vozilom prilagođenim osobama s invaliditetom. Navedenim vozilom se također, sukladno raspoloživosti, može omogućiti i povremeni prijevoz odraslim osobama s invaliditetom.

* Vezano za troškove prijevoza koji su definirani u poglavlju 7 Odluke, odnosno sufinanciranje pokaznih karata, dodana je izmjena koja se odnosi na sufinanciranje pokaznih karata studentima na način da će, od sljedeće akademske godine, cijena pokazne karte za studente iznositi **100,00 kn mjesečno**, a preostali iznos do pune cijene pokazne karte će sufinancirati Općina Podstrana. Do sada su studenti plaćali 190,00 kn mjesečno tako da im se sada smanjuje cijena za oko 47%.

Sve druge izmjene u novoj Odluci o socijalnoj skrbi nisu značajne ili su samo korektivne prirode kako bi bilo jasnije.